“กลุ่มเดินเรือ” วิ่งคึก! รับค่า BDI พุ่ง 5 วันติด โบรกฯเชียร์ซื้อ PSL ลุ้นปี 61 พลิกกำไร
"กลุ่มเดินเรือ" วิ่งคึก! รับค่า BDI พุ่งยาว 5 วันติด โบรกฯเชียร์ "ซื้อ" PSL ลุ้นปี 61 พลิกกำไร
7 มิ.ย. 2561

ผู้สื่อข่าวรายงานว่า ณ เวลา 10.42 น. ราคาหุ้น บริษัท พรีเชียส ชิพปิ้ง จำกัด (มหาชน) หรือ PSL อยู่ที่ระดับ 12 บาท บวก 0.50 บาท หรือ 4.35% สูงสุดที่ระดับ 12.10 บาท ต่ำสุดที่ระดับ 11.70 บาท ด้วยมูลค่าซื้อขาย 36.12 ล้านบาท
ด้านราคาหุ้น บริษัท โทรีเซนไทย เอเยนต์ซีส์ จำกัด (มหาชน) หรือ TTA อยู่ที่ระดับ 7.70 บาท บวก 0.15 บาท หรือ 1.99% สูงสุดที่ระดับ 7.75 บาท ต่ำสุดที่ระดับ 7.70 บาท ด้วยมูลค่าซื้อขาย 8.69 ล้านบาท
ส่วนราคาหุ้น บริษัท อาร์ ซี แอล จำกัด (มหาชน) หรือ RCL อยู่ที่ระดับ 6 บาท บวก 0.05 บาท หรือ 0.84% สูงสุดที่ระดับ 6.10 บาท ต่ำสุดที่ระดับ 6 บาท ด้วยมูลค่าซื้อขาย 3.34 ล้านบาท
ด้าน บล.เอเอสแอล ระบุในบทวิเคราะห์ฯ แนะนำ “ซื้อ” หุ้น PSL หลังดัชนีค่าระวางเรือล่าสุด 1,340 จุด ปรับเพิ่ม 29% ในรอบสัปดาห์ และเป็นการปรับขึ้น 5 วันติดต่อกัน มองเป็นปัจจัยบวกต่อกลุ่มเดินเรือ อีกทั้งมีมุมมองเป็นบวกต่อผลประกอบการในช่วงที่เหลือของปี 61 และประเมินผลประกอบการปี 61 จะพลิกกลับมาเป็นกำไร
ขณะที่สัดส่วนสัญญาเช่าเรือระยะยาว (ปี 2561 – 65) ปรับเพิ่มต่อเนื่อง ลดความผันผวนของรายได้ในระยะยาว ขณะที่ภาพรวมธุรกิจ Demand ขยายตัวมากกว่าจำนวนกองเรือที่เพิ่มขึ้น (ข้อมูลจาก Clarksons)
ส่วนราคาหุ้นที่ปรับตัวลงมาจากเดือนก่อน ราว 14% ทำให้ Downside Risk จำกัด มองเป็นจังหวะในการสะสม พร้อมให้มูลค่าเหมาะสมเฉลี่ยที่ 14.68 บาท (IAA Consensus / Upside 28%)